ไอเอ็นจีชู‘ตราสารหนี้เอเชีย’
ศก.แกร่งคาดเงินทั่วโลกแห่ซบ ฟินันซ่าออก6เดือนให้3.45%
26 ม.ค. 2555

ศก.แกร่งคาดเงินทั่วโลกแห่ซบ ฟินันซ่าออก6เดือนให้3.45%
ไอเอ็นจี คลอดกองทุน “ตราสารหนี้เอเชีย” รับเศรษฐกิจแกร่งคาดเงินไหลบ่าเข้าลงทุน
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี เปิดเผยว่า ขณะนี้เศรษฐกิจโลกอยู่ในช่วงที่มีโอกาสผิดนัดชำระหนี้ รวมถึงการส่งออกที่ชะลอตัว จึงจะเห็นการทยอยลดอัตราดอกเบี้ยลง ทำให้ตราสารหนี้กลุ่มประเทศเอเชียน่าสนใจ บริษัทจึงจะขายกองทุนเปิด ไอเอ็นจี ไทย เอเชี่ยน เดบท์ รีจินอล บอนด์ ปันผล ระหว่างวันที่ 30 ม.ค.-7 ก.พ.นี้ ลงทุนขั้นต่ำ 2,000 บาท
กองทุนจะลงทุนในกองทุน ING (L) Renta Fund Asian Debt (Local Bond) ที่มีนโยบายกระจายการลงทุนในพันธบัตรรัฐและรัฐวิสาหกิจของประเทศในเอเชีย เนื่องจากเศรษฐกิจแข็งแกร่งและมีแนวโน้มได้ปรับอันดับความน่าเชื่อถือขึ้น สวนทางยุโรปที่ยังมีปัญหาวิกฤตหนี้ 
นอกจากนี้ กองทุนจะลงทุนในตราสารหนี้ในสกุลเงินท้องถิ่น เนื่องจากมองว่าค่าเงินในเอเชียจะแข็งค่าจากเงินไหลเข้าลงทุนจากเศรษฐกิจที่แข็งแกร่ง และล่าสุดอินโดนีเซียได้ปรับอันดับเครดิตขึ้น 
นายจุมพล กล่าวว่า ปัจจุบันกองทุนบำเหน็จบำนาญข้าราชการ (กบข.) ของสหรัฐและยุโรปลงทุนในตราสารหนี้เอเชียในสัดส่วนที่น้อยมาก ขณะที่นักลงทุนกลุ่มนี้เน้นความปลอดภัยของเงินต้น ตราสารหนี้เอเชียจึงน่าจะได้รับความสนใจ
สำหรับผลตอบแทนของกองทุนหลักอยู่ระดับที่ดีตลอด 3 ปีที่ผ่านมา อยู่ที่ระดับ 14.63% ต่อปี สูงกว่าดัชนี HSBC’s Asian Local Bond Index (ALBI) ซึ่งอยู่ที่ 13.14% ต่อปี ข้อมูล ณ 31 ต.ค. 2554 ส่วนกองทุนที่จะเสนอขายในไทยจะมีนโยบายจ่ายเงินปันผลปีละ 2 ครั้ง
นอกจากผลตอบแทนจากดอกเบี้ยที่กองทุนจะได้รับแล้ว ยังมีโอกาสทำกำไรจากราคาตราสารหนี้ที่ปรับตัวขึ้นและจากค่าเงิน ส่วนการป้องกันความเสี่ยงอัตราแลกเปลี่ยนขึ้นอยู่กับผู้จัดการมอง
ทั้งนี้ในช่วง 10 ปีที่ผ่านมา การลงทุนพันธบัตรรัฐบาลเอเชียให้ผลตอบแทนเฉลี่ย 5% ต่อปี สูงกว่าพันธบัตรทั่วโลกที่ให้ผลตอบแทน 3% ต่อปี นอกจากนี้พันธบัตรรัฐบาลเอเชียยังให้ผลตอบแทนสูงกว่าพันธบัตรไทย 3-3.5%
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า เปิดเผยว่า บริษัทเปิดขายกองทุนเปิดฟินันซ่าตราสารหนี้พลัส 6 เดือน 6 ลงทุนในพันธบัตรรัฐบาล หุ้นกู้คุณภาพดีและฝากเงินต่างประเทศ อายุ 6 เดือน คาดผลตอบแทน 3.45% ต่อปี ขายถึงวันที่ 31 ม.ค.นี้
“ดอกเบี้ยนโยบายลดลง 0.25% ตามคาด หากเศรษฐกิจยุโรปแย่ลงต่อเนื่องอาจเห็นดอกเบี้ยนโยบายลงอีกในช่วงที่เหลือของปี และถ้าธนาคารพาณิชย์ถูกเก็บค่าธรรม เนียมเพื่อลดภาระหนี้กองทุนฟื้นฟูยิ่งส่งผลให้ดอกเบี้ยเงินฝากอยู่ระดับต่ำ จึงควรเริ่มฝากเงินยาวขึ้นก่อนที่ดอกเบี้ยในตลาดจะลง”